Mäng inimest ei asenda  Taimi meelest võib seda mängu tantsulise aeroobikatunniga võrrelda küll. "Kuid kehakaalu langetamisel on väga tähtis ka tervislik toitumine. Lihaste toonus sõltub sellest, kui intensiivselt ja kui pikka aega järjest sa neid tantse  tantsid," selgitab Taimi. "Kas nende mängudega on võimalik kehakaalu langetada, seda ma öelda ei oska. Ilmselt tuleks selleks katseid teha. Personaaltreenerina tean, et iga inimene on eriline ja vajab kehakaalu langetamiseks personaalset lähenemist ja tervisliku toitumise nõustamist."  Kuid treeneri meelest sobivad sedalaadi mängud inimesele, kes ei taha minna aeroobikasse või jõusaali, kuid soovib kodus tantsida ja treenida. "Kodus üksi treenides jääb siiski risk teha harjutusi vale kehaasendiga. Kas see ka  soovitud tulemuse annab, seda me ei tea," nendib Taimi. "Treeneri juhendamisel aeroobikatunnis või personaaltreeningul on tund tasakaalustatult üles ehitatud, koormust saavad eri lihasgrupid. Personaalse treeningu puhul lähtutakse ainult konkreetsest inimesest ja tema eesmärgist." Taimi Ainjärv leiab ka, et emotsioon, mida pakub treener aeroobikas, ei ole võrreldav selliste mängude antavaga. Samuti pole võimalik saada treenerilt sisulist tagasisidet.  Seepärast soovitab treener kas või sedasama  tantsumängu pigem teismelistele ajaviiteks. Igal juhul on kasulikum teleka ees tantsida ja liikuda kui lihtsalt arvuti taga istuda.